b'\n_START_ARTICLE_\nSiperiaan karkottaminen\n_START_PARAGRAPH_\nSiperiaan karkottaminen on Ven\xc3\xa4j\xc3\xa4ll\xc3\xa4 jo tsaarinvallan aikana alkanut rangaistusk\xc3\xa4yt\xc3\xa4nt\xc3\xb6. J\xc3\xa4rjestelm\xc3\xa4 tunnettiin nimell\xc3\xa4 katorga (ven. \xd0\xba\xd0\xb0\xcc\x81\xd1\x82\xd0\xbe\xd1\x80\xd0\xb3\xd0\xb0). Vangit vietiin kaukaisiin asumattomiin osiin Siperiaa, jossa ty\xc3\xb6leirit sijaitsivat. Katorga perustettiin jo 1600-luvulla ja bol\xc5\xa1evikit jatkoivat sen k\xc3\xa4ytt\xc3\xb6\xc3\xa4 keisarin syrj\xc3\xa4ytt\xc3\xa4misen j\xc3\xa4lkeen Gulageina. Karkotus Siperiaan sai nyky\xc3\xa4\xc3\xa4nkin ik\xc3\xa4v\xc3\xa4lt\xc3\xa4 kuulostavan kaiun. Siit\xc3\xa4 k\xc3\xa4ytet\xc3\xa4\xc3\xa4n Ven\xc3\xa4j\xc3\xa4ll\xc3\xa4 yh\xc3\xa4 viel\xc3\xa4 vanhaa nimityst\xc3\xa4 \xe2\x80\x9dPuiden laskeminen\xe2\x80\x9d: n\xc3\xa4in siksi, ett\xc3\xa4 jostain syyst\xc3\xa4 syntyi k\xc3\xa4sitys, ettei karkotetuilla olisi mit\xc3\xa4\xc3\xa4n muuta tekemist\xc3\xa4 kuin laskea metsien puita. Sanonnasta tuli yh\xc3\xa4 el\xc3\xa4v\xc3\xa4 lent\xc3\xa4v\xc3\xa4 lause.\n_START_SECTION_\nJ\xc3\xa4rjestelm\xc3\xa4n historia ja piirteet\n_START_PARAGRAPH_\nP\xc3\xa4invastoin kun keskitysleirit, katorga oli normaali osa rangaistusk\xc3\xa4yt\xc3\xa4nt\xc3\xb6\xc3\xa4, vaikka sill\xc3\xa4 olikin samoja piirteit\xc3\xa4, yksinkertaiset leirim\xc3\xa4iset olot ja pakkoty\xc3\xb6. Katorgat perustettiin Siperian kaukaisiin osiin, joissa ei ollut kaupunkeja eik\xc3\xa4 teit\xc3\xa4, mutta jotkut vangit p\xc3\xa4\xc3\xa4siv\xc3\xa4t silti pakenemaan takaisin kotisijoilleen. Noin 20\xc2\xa0000 ihmist\xc3\xa4 l\xc3\xa4hetettiin 1800-luvun puoliv\xc3\xa4liss\xc3\xa4 vuosittain Siperiaan, 2/3 ilman oikeudenk\xc3\xa4ynti\xc3\xa4. 1\xc2\xa0500 kovaan pakkoty\xc3\xb6h\xc3\xb6n tuomittua vietiin kaivoksiin it\xc3\xa4-Siperiaan. Matka taittui aluksi k\xc3\xa4vellen, sittemmin jokia pitkin h\xc3\xb6yrylaivojen vet\xc3\xa4mill\xc3\xa4 proomuilla._NEWLINE_Karkotettuja on ja on ollut kahdenlaisia: rikosvangit ja poliittiset karkotetut. Viimeksi mainittu kattaa my\xc3\xb6s juutalais- ja muut rotuvainot, joita varsinkin Josif Stalinin aikana esiintyi eritt\xc3\xa4in runsaasti. Alun pit\xc3\xa4en Siperiaan karkotettiin rangaistusvankeja. Er\xc3\xa4s tunnetuimpia t\xc3\xa4llaiseen tuomittuja suomalaisia oli kuuluisa murhamies Matti Haapoja. My\xc3\xb6hemmin, rautateiden tullessa, vankeja ryhdyttiin k\xc3\xa4ytt\xc3\xa4m\xc3\xa4\xc3\xa4n rautateiden rakentajina, ja kun Siperiasta l\xc3\xb6ytyi malmiesiintymi\xc3\xa4, vankity\xc3\xb6voimaa sijoitettiin my\xc3\xb6s kaivosty\xc3\xb6h\xc3\xb6n._NEWLINE_Poliittisia vankeja alettiin l\xc3\xa4hett\xc3\xa4\xc3\xa4 Siperiaan Pietari Suuren aikana; heist\xc3\xa4 k\xc3\xa4ytettiin nimityst\xc3\xa4 \xe2\x80\x9dmaanpakolainen\xe2\x80\x9d, ja heill\xc3\xa4 oli huomattavasti helpommat oltavat kuin rangaistusvangeilla. Maanpakolaisten piti vain asua m\xc3\xa4\xc3\xa4r\xc3\xa4tyss\xc3\xa4 paikassa ja ilmoittautua m\xc3\xa4\xc3\xa4r\xc3\xa4ajoin viranomaisille eli he olivat tiettyyn asuinpaikkaan sidottuja ehdonalaisvankeja. Yksi esimerkki tsaarinajan poliittisista Siperiaan karkotetuista on my\xc3\xb6hempi Suomen presidentti Pehr Evind Svinhufvud, joka oli karkotettuna Tomskissa 1914\xe2\x80\x931917 ja eli kertomusten mukaan siell\xc3\xa4 varsin mukavasti._NEWLINE_Stalinin aikana j\xc3\xa4rjestelm\xc3\xa4 paisui ja siit\xc3\xa4 tuli \xc3\xa4\xc3\xa4rimm\xc3\xa4isen pahamaineinen Gulag-j\xc3\xa4rjestelm\xc3\xa4, josta joskus k\xc3\xa4ytettiin salaisen poliisin p\xc3\xa4\xc3\xa4llik\xc3\xb6n mukaan nimityst\xc3\xa4 Berijan tarhat.\n_START_SECTION_\nKuuluisia karkotettuja\n_START_PARAGRAPH_\nYksi kuuluisista Siperiaan tuomituista oli kirjailija Fjodor Dostojevski, joka vietti Siperiassa vuodet 1849\xe2\x80\x931854 tuomittuna vallankumouksellisesta toiminnasta Nikolai I:sta vastaan. Dostojeski hylk\xc3\xa4si rangaistusta suorittaessaan vasemmistolaiset aatteensa, ja h\xc3\xa4nest\xc3\xa4 tuli konservatiivi ja syv\xc3\xa4sti uskonnollinen. My\xc3\xb6s monet Ven\xc3\xa4j\xc3\xa4n vallankumoukseen osallistuneet olivat viett\xc3\xa4neet aikaa Siperiassa._NEWLINE_Anton T\xc5\xa1ehov vieraili 1891 Katorga-leirill\xc3\xa4 Sahalinin saarella Ven\xc3\xa4j\xc3\xa4n Kaukoid\xc3\xa4ss\xc3\xa4 ja kirjoitti leirin oloista 1893 julkaistussa teoksessaan "Sahalinin saari". Aleksandr Sol\xc5\xbeenitsyn vertasi my\xc3\xb6hemmin T\xc5\xa1ehovin ajan oloja Neuvostoliiton vankileirien saaristoon havainnollistaakseen selviytymismahdollisuuksien minimaalisuuden Gulageilla._NEWLINE_My\xc3\xb6s Pjotr Kropotkin kirjoitti kirjan valtakunnan vankilaj\xc3\xa4rjestelm\xc3\xa4n tilasta ollessaan Transbaikalin kuvern\xc3\xb6\xc3\xb6rin apulaisena. (englanniksi )'